Kadúc, Miroslav, poslanec NR SR (2014-12-03):
Ďakujem pekne. Vážená pani predsedajúca, vážený pán minister, vážený pán spravodajca, vážené kolegyne, kolegovia, vážení hostia na balkóne, musím povedať, pán minister, že ja som trošku opravil svoje vystúpenie, lebo mali ste pravdu včera, keď ste povedali, že vás osobne nepoznám, to je pravda. Čiže tá narážka na ego bola možno nemiestna, aj keď výsledky toho, o čom chcem hovoriť, sú nie také, sú teda negatívne. Ale v zásade, ako vidíte, tak niektorá časť opozície možnože je spokojná, keďže sa dneska rozprava zrejme skončí, aj keď tomu tak nie je, pretože opozícia sa nevedela skoordinovať, čo mi je osobne ľúto. Ale poďme k veci. Minister financií hovorí, že je úprimne presvedčený, že toto je jeden z najlepších rozpočtov, ak nie najlepší, ktoré kedy predkladal alebo na ktorom sa kedy podieľal. To je všetko síce pekné, z pohľadu ľudí a hlavne z pohľadu člena vlády istôt je to však, kulantne povedané, bezobsažné. V krajine, kde učitelia, vedci, sestričky, umelci, súdni úradníci už do ulíc vyšli alebo do ulíc vyjdú, môže toto povedať iba najväčší cynik. A to je mi ľúto. Títo ľudia nevedia nájsť v ťaživej životnej situácii iné východisko, ako ísť protestovať. A formálne dobre spravený rozpočet hovorí o tom, že niečo nie je v poriadku, že to nestačí. Nestačí len splniť formálne kritériá. Vládny návrh zákona o štátnom rozpočte 2015 nehovorí nič o tom, ako sa ľuďom v tejto krajine žije, respektíve že sa im bude žiť lepšie, že sa im ponúka jasnejšie svetlo na konci tunela. Demokracia však nie je len vláda ľudu, ale aj vláda pre ľudí, pre občanov tejto krajiny. Je to teda vláda pre tento ľud, pre jeho dobro. Ak si odmyslíme ľudí, ktorým rozdávate len pre politické body darčeky, kedy im jednou rukou zakrývate zrak a druhou, tou voľnou, im beriete dvakrát toľko, potom bežní ľudia, najmä tá stredná vrstva, ktorá sa na ten pomyselný mešec skladá, práve títo ľudia dávajú smeráckej vláde už dlhší čas jasne najavo, že sa im dobre nežije. A práve na nápravu tohto stavu ste dostali vy, vládni poslanci, najsilnejší mandát. Nadarmo. Splnenie papierových kritérií by s ohľadom na vašu pozíciu zasanoval ktorýkoľvek kvalitný úradník a ministerstvo financií má takýchto úradníkov dosť. Mňa by však na vašom mieste dennodenne omínalo, že ako politik ste za tieto skoro tri roky toho veľa neurobili pre splnenie záväzku, ku ktorému ste sa voličom zaviazali, že poverenie, ktoré vám dali, ste sklamali a premrhali ho práve a len pre plnenie papierových kritérií, na ktoré ste boli predsa len a aj tak povinný z titulu vašej funkcie. Pán minister, úniová pochvala je síce dobrým vysvedčením úradníka, ale pre väčšinu ľudí zo Spiša asi tak vzdialená ako dovolenka pri mori. Inými slovami povedané, ľuďom tejto krajiny ste nesľubovali vaše dobré vysvedčenie, ale to, že budú mať istoty, že sa im bude žiť lepšie. Ale nežije sa. A pri vašom vládnutí sa ani zrejme žiť nebude. Stručne povedané, predložený návrh štátneho rozpočtu na rok 2015 je administratívne dobrý, no doma otvára nožnice sociálnych rozdielov nad rámec sociálnej a ekonomickej udržateľnosti. Návrh štátneho rozpočtu na rok 2015 sa javí z hľadiska očakávania znižovania deficitu ako prehnane optimistický najmä z príjmovej stránky, ktorú má vláda ambíciu dlhodobo zhutňovať prostredníctvom nových daní a zvyšovania daňovej kontroly. Doplatiť rozpočet môže na nižší ako plánovaný rast HDP, pokles daňových príjmov, ale aj fakt, že obce a VÚC jednoducho minú viac, ako je plánované. Vláda sa navyše vôbec netají tým, že znižuje deficit predovšetkým zvyšovaním daňového zaťaženia. Len menšia časť týchto daní slúži na znižovanie deficitu, väčšina financuje rast výdavkov. No dnes je viac ako kedykoľvek predtým nevyhnutné, aby vláda začala reálne šetriť už len preto, že si treba najprv poupratovať pred vlastným prahom, ak chcete pýtať viac peňazí od ľudí. Najmä v situácii, keď už skutočne nemajú odkiaľ odkladať. Táto vláda to však robiť nechce a nebude. Až 80 až 90 % výdavkov štátu je zakotvených v zákone, no parlament doposiaľ neprijal relevantné reformy, ktoré by viedli k rozumným úsporám vo výdavkoch. Dokonca aj Rada pre rozpočtovú zodpovednosť hovorí, že tento návrh štátneho rozpočtu bol zostavený práve so zámerom plniť európske a národné fiškálne kritériá alebo pravidlá. Len dopĺňam, nič viac, nič menej. To, čo hovorí Rada pre rozpočtovú zodpovednosť vo svojej správe, citovať nebudem, bolo to už povedané. Ale čo by som dal do pozornosti aj tomuto parlamentu, je, že tá správa, ktorú predložila Rada pre rozpočtovú zodpovednosť, sa javí pomerne neutrálna. Neutrálna z pohľadu politického. To znamená, nie je ani koaličná, ani opozičná. Je na, myslím, každom jednom, každej jednej vláde a potom aj parlamente, či nestojí za úvahu, aby predstúpil predseda Rady pre rozpočtovú zodpovednosť, či by tu pán inžinier Šramko nemohol stáť a nemohol túto správu obhajovať. Myslím, že by to pomohlo obom stranám, pretože len v kvalitnej diskusii môžeme prísť ku kvalitným výsledkom. Som o tom presvedčený. Len pripomínam, že tento parlament sa môže uzniesť podľa rokovacieho poriadku, ak sa nemýlim, je to niekde v § 20, že aj iné osoby môžu v tomto pléne vystúpiť. Čiže to dám len tak možno na okraj, ale zároveň do budúcna myslím, že by to bolo vhodné aj s ohľadom na také takpovediac strieľanie od boka. Dnes pochodujú v uliciach a sťažujú sa na korupciu, slabú vymožiteľnosť práva práve tí úradníci, učitelia, zdravotné sestry. Úradníci sa bijú za lepšie platové pomery, živnostníci nedostávajú od štátnych subdodávateľov zaplatené načas, učitelia sú pred priepasťou udržateľného hmotného zabezpečenia. Vedcom sa ekonomicky siaha na to, čo vedia robiť, sudcom sa mrazia platy, vyšší súdni úradníci sú na úrovni platovej mizérie a hlavne, že vláda istôt, vláda SMER-u obstaráva cétečká, vojenský materiál a papalášske limuzíny. Toto však nie je ani populistické, nie sú to, toto však nie sú populistické vlaky zadarmo či lacnejší plyn, na ktoré sa všetci musíme vyskladať, pretože toto, tieto benefity, tieto istoty reálne rozpočet nevykryjú. Ľudia si zaslúžia istoty, no nie tie vaše, tie ich. A možno ešte konkrétnejšie. Úrad vlády mal na budúci rok mať k dispozícii niečo cez 70 mil. eur. Jeho celkové výdavky tak stúpli o 50 mil. eur, teda o viac ako 200 percent. Naproti tomu Kancelária prezidenta má rozpočet 4 milióny. Je to ďaleko, ďaleko viac, ako má Úrad vlády, a pritom sú to obidve výkonné funkcie alebo dva výkonné orgány tohto štátu. Zdá sa mi to nepomerné o to viac, ak pán prezident je volený priamo. A pán prezident musel takpovediac prosiť o 500-tisíc do svojho rozpočtu, čo sa mi zdá nemiestne. Ďaleko pokryteckejší je však rozpočet SAV, teda Slovenskej akadémie vied, ktorá má byť vlajkovou loďou našej vedy a výskumu. Toho výskumu, o ktorom premiér tvrdil, že má byť primárnym cieľom tejto vlády. Musím povedať, že abstrahujem od niektorých neefektívnych častí či ústavov SAV a treba si povedať, že také sú. Priority sa však neriešia sekaním rozpočtu. Nerobí sa to tak, že teraz vám zoberiem 10 mil., keď viem, že vy ste priorita. Priority sa riešia tak, že budem, ak niečo nefunguje, budem reorganizovať. Budem dôsledne tlačiť na to, aby SAV fungovala. Ak by bolo riešenie sekanie rozpočtu príkladom aj pre ostatné orgány, dnešná vláda by mala ďaleko, ďaleko nižší rozpočet, pretože jej výsledky ukazujú, že si tie peniaze nezaslúži, že si nezaslúži peniaze, ktoré dávajú občania tejto krajiny tejto vláde. Dovolím si ešte jednu pomerne dôležitú vec, a to je situácia v justícii, ktorá je druhá priorita alebo ďalšia z priorít tejto vlády, kedy dnes sa javí, že vyšší súdni úradníci a administratíva súdov idú do štrajku. Idú do štrajku práve preto, že táto vláda im nedáva to, čo si zaslúžia. Nedáva im také ohodnotenie, ktoré by ako častokrát vysokoškolsky vzdelaní ľudia mali mať. Len príklad. Vyšší súdny úradník, jeho plat sa dneska pohybuje niekde na úrovni 500 euro. Ministerstvo spravodlivosti v tejto veci je pomerne nedôrazné. Aj preto sa javí a ja som presvedčený, že budúci pondelok bude pred Úradom vlády alebo pred ministerstvom spravodlivosti protest, kde bude jasne dané najavo, že zamestnanci súdov, teraz nehovorím o sudcoch, si zaslúžia iné ohodnotenie. Dovolím si prejsť k trom pozmeňujúcim návrhom. Tu dávam do pozornosti pánovi spravodajcovi, že jeden pozmeňujúci návrh, teda z tých troch, je označený ako číslo jedna, ten nebudem predkladať, pretože ten sa nahrádza pozmeňujúcim návrhom číslo tri, ktorý si dovolím prečítať. Je to pozmeňujúci návrh poslancov Národnej rady Miroslava Kadúca, Mikuláša Hubu, Petra Osuského a Eriky Jurinovej k vládnemu návrhu zákona o štátnom rozpočte na rok 2015. Tento návrh znie: V prílohe č. 3 k návrhu zákona o štátnom rozpočte na rok 2015 sa v kapitole Ministerstvo vnútra SR suma výdavkov celkom „2 079 831 706“ nahrádza sumou „2 069 831 706“ a suma výdavkom spolu bez prostriedkov EÚ „2 003 544 389“ sa nahrádza sumou „1 993 544 389“. V prílohe č. 3 k návrhu zákona o štátnom rozpočte na rok 2015 sa v kapitole Slovenská akadémia vied suma výdavkov celkom „50 520 775“ nahrádza sumou „60 520 775“ a suma výdavkov spolu bez prostriedkov EÚ „50 520 775“ sa nahrádza sumou „60 520 775“. V prílohe č. 4 k návrhu zákona o štátnom rozpočte na rok 2015 sa v kapitole 12 – Ministerstvo vnútra SR suma výdavkov spolu za kapitolu „2 079 831 706“ nahrádza sumou „2 069 831 706“ a suma výdavkov na program 0D6 Efektívna a spoľahlivá štátna správa (kód programu a názov) „1 011 998 458“ sa nahrádza sumou „1 001 998 458“. V prílohe č. 4 k návrhu zákona o štátnom rozpočte na rok 2015 sa v kapitole 51 – Slovenská akadémia vied suma výdavkov spolu za kapitolu „50 520 775“ nahrádza sumou „60 520 775“ a suma výdavkov na program 087 Výskum a vývoj v prírodných, technických, lekárskych a spoločenských vedách a ich zabezpečenie (kód programu a názov) „50 520 775“ sa nahrádza sumou „60 520 775“. Pozmeňujúci návrh vychádza schválne z tých priorít, ktoré hovoril pán premiér, že veda a výskum si zaslúži ďaleko viacej, a týmto pozmeňujúcim návrhom chceme, predkladatelia, navrhnúť, aby sa rozpočet dostal na úroveň, na ktorú bol rozpočtovaný tento rok, čiže na úroveň 60 miliónov. Druhý pozmeňujúci návrh Miroslava Kadúca k vládnemu návrhu zákona o štátnom rozpočte na rok 2015. V prílohe č. 3 k návrhu zákona o štátnom rozpočte na rok 2015 sa v kapitole Ministerstvo vnútra SR suma výdavkov celkom „2 079 831 706“ nahrádza sumou „2 072 831 706“ a suma výdavkov spolu bez prostriedkov EÚ „2 003 544 389“ sa nahrádza sumou „1 996 544 389“. V prílohe č. 3 k návrhu zákona o štátnom rozpočte na rok 2015 sa v kapitole Ministerstvo spravodlivosti suma výdavkov celkom „310 602 195“ nahrádza sumou „317 602 195“ a suma výdavkov spolu bez prostriedkov EÚ „310 602 195“ sa nahrádza sumou „317 602 195“. V prílohe č. 4 k návrhu zákona o štátnom rozpočte na rok 2015 sa v kapitole 12 – Ministerstvo vnútra SR suma výdavkov spolu za kapitolu „2 079 831 706“ nahrádza sumou „2 072 831 706“ a suma výdavkov na program 0D6 Efektívna a spoľahlivá štátna správa (kód programu a názov) „1 011 998 458“ sa nahrádza sumou „1 004 998 458“. V prílohe č. 4 k návrhu zákona o štátnom rozpočte na rok 2015 sa v kapitole 13 – Ministerstvo spravodlivosti suma výdavkov za kapitolu „310 602 195“ nahrádza sumou „317 602 195“ a suma výdavkov na program 08P Financovanie systému súdnictva „153 459 281“ sa nahrádza sumou „160 459 281“. Z uvedeného je zrejmé, že návrh štátneho rozpočtu v časti ministerstva spravodlivosti sa navrhuje zvýšiť o 7 mil., ktoré v zásade zodpovedajú navýšeniu platov približne 2-tisíc zamestnancom na úroveň, ktorú si podľa môjho názoru zaslúžia a ktorou by minimálne súdnictvo a súdy mali disponovať, aby spôsobili alebo aby výsledok toho bola vyššia dôvera. Vyššia dôvera v súdnictvo najmä preto, že títo ľudia budú mať jednak väčšiu motiváciu a jednak budú mať väčšiu motiváciu ľudia, ktorí sa chystajú do súdneho stavu. Dnes, čo sa týka administratívy a vyšších súdnych úradníkov, ľudia nemajú motiváciu chodiť do súdnej administratívy medzi vyšších súdnych úradníkov. Preto si myslím, že takýto návrh je jednak potrebný a jednak je určite odkiaľ zobrať. A najmä hovorím o ministerstve vnútra, ktoré má rozpočtovanú 1 mld. na ESO, o ktorej zatiaľ len málokto vie, z čoho vychádza a aké bude mať výsledky. Ďakujem za pozornosť.